Μπιφτεκάκια έξτρα πικάντικα με κιμά ανάμεικτο, αρνίσιο και μοσχαρίσιο
Σούπερ γευστικά και ζουμερά μπιφτέκια με άφθονα μυρωδικά και μπόλικο πιπέρι καγιέν για όσους αγαπούν τις πικάντικες γεύσεις.
500 γρ. κιμάς αρνίσιος, από σπάλα, 500 γρ. κιμάς μοσχαρίσιος, από λάπα, 1 μεγάλο ξερό κρεμμύδι, τριμμένο, 1/2 κουτ. γλυκού κύμινο σε σκόνη, στη μύτη του κουτ. γλυκού κανέλα σε σκόνη, τα φυλλαράκια από 5 κλωνάρια φρέσκια ρίγανη, ψιλοκομμένα, 1 κουτ. σούπας πάπρικα γλυκιά, 1 κουτ. σούπας πάπρικα καυτερή, 1 κουτ. γλυκού σουμάκι, 2 κουτ. γλυκού πιπέρι καγιέν ή σκόνη τσίλι (ή όσο αντέχουμε), 3 ντοματάκια κονσέρβας, ψιλοκομμένα, 60 ml ελαιόλαδο + λίγο επιπλέον, για το άλειμμα χεριών και ταψιού, αλάτι, φρεσκοτριμμένο πιπέρι
Για να ετοιμάσουμε τα μπιφτεκάκια έξτρα πικάντικα με κιμά ανάμεικτο, αρνίσιο και μοσχαρίσιο σε ένα μπολ αναμειγνύουμε όλα τα υλικά για τα μπιφτέκια και με βρεγμένες τις παλάμες μας (για να μην κολλάνε στον κιμά) ζυμώνουμε πολύ καλά και έντονα για περίπου 6-8 λεπτά, μέχρι να έχουμε ένα ομοιογενές και αφράτο μείγμα.Κάθε τόσο βουτάμε τις παλάμες μας σε νερό και συνεχίζουμε το ζύμωμα. Καλύπτουμε το μπολ με μεμβράνη και αφήνουμε το μείγμα στο ψυγείο για 1-2 ώρες, μέχρι να σφίξει.Προθερμαίνουμε το γκριλ στην πιο υψηλή θερμοκρασία.Λαδώνουμε ελαφρώς τις παλάμες μας και πλάθουμε το μείγμα σε 20 μπιφτεκάκια.Λαδώνουμε πολύ καλά μια λαμαρίνα φούρνου και ακουμπάμε τα μπιφτεκάκια.Ψήνουμε στην ψηλότερη θέση για περίπου 12 λεπτά, γυρίζοντάς τα τακτικά κάθε 3 λεπτά, μέχρι να ψηθούν και να ροδίσουν από όλες τις πλευρές.Εναλλακτικά, τα ψήνουμε στα κάρβουνα, σε δυνατή θράκα, για 7-8 λεπτά από τη μία πλευρά και για 5-6 λεπτά από την άλλη πλευρά.
Ανάμεικτος κιμάς,Αρνίσιος κιμάς,Μοσχαρίσιος κιμάς,Χόρτα , Μυρωδικά,Απόκριες